Joris van Gool

**Joris van Gool** (født 4. april 1998 i Tilburg) er en nederlandsk friidrettsutøver som konkurrerer i sprintløp. Han fikk bronse på 60 meter under EM i friidrett innendørs 2019, og på nasjonalt nivå er han tre ganger nederlandsk mester på 60 meter innendørs. Han vant 100 meter under Nederlandsk mesterskap i friidrett 2020.

## Idrettskarriere
### 2013–2014
Van Gool fikk bronse på 110 meter hekk under det nederlandske U18-mesterskapet i 2013. Han deltok i Sommer-EYOF 2013 (European Youth Olympic Festival), og fikk der bronse på 4 x 100 meter stafett. Individuelt kom han på fjerdeplass på 100 meter. Under det nederlandske U18-mesterskapet innendørs i 2014 vant han 60 meter og 60 meter hekk, men under det nederlandske mesterskapet i friidrett innendørs 2014 ble han slått ut i semifinalen på 60 meter hekk. Han ble nederlandsk U18-mester på 100 meter og 200 meter i juli 2014. 

### 2015–2017
I februar 2016 vant han 60 meter under det nederlandske juniormesterskapet innendørs. Han kom på femteplass på 100 meter under Gouden Spike, og under Nederlandsk mesterskap i friidrett 2016 kom han på sjuendeplass på 200 meter. Han vant 100 meter under det nederlandske juniormesterskapet i 2016, og fikk sølv på 200 meter. Han ble tatt ut til å delta i U20-VM i friidrett 2016, men ble der slått ut i forsøksheatet på 100 meter.

Han ble nederlandsk U20-mester på 60 meter innendørs i 2017, og kom på fjerdeplass på 100 meter under det nederlandske U20-mesterskapet utendørs. Han ble slått ut i semifinalen på 100 meter under Nederlandsk mesterskap i friidrett 2017. Han deltok i U20-EM i friidrett 2017, men ble slått ut i semifinalen på 100 meter.

### 2018–2019
Under det nederlandske mesterskapet i friidrett innendørs 2018 fikk han bronse på 60 meter, med ny personlig rekord på 6,70 sekunder. Han fikk også bronse på 100 meter under Nederlandsk mesterskap i friidrett 2018. I juli satte han personlig rekord på 100 meter med 10,29 sekunder under Chrono Classic i Weinheim. Han representerte Nederland under EM i friidrett 2018, men ble slått ut i forsøksheatet på 100 meter, der han løp på 10,52. 

Under innendørsstevnet IFAM Meeting i februar 2019 kom han på andreplass på 60 meter. Han vant 60 meter under det nederlandske mesterskapet i friidrett innendørs 2019, med ny personlig rekord på 6,63 sekunder, og vant med det sin første nasjonale tittel. Han forbedret «persen» sin til 6,62 under EM i friidrett innendørs 2019, der han kom på tredjeplass på 60 meter. Han fikk også bronse på 100 meter under U23-EM i friidrett 2019, og han kom på fjerdeplass på 100 meter under Nederlandsk mesterskap i friidrett 2019. Han representerte Europa under The Match Europe v USA i september 2019, og deltok der på laget 'Europa 1' som kom på andreplass på 4 x 100 meter stafett. Han deltok også på 4 x 100 meter stafett under VM i friidrett 2019, men Nederland ble der diskvalifisert. 

### 2020–2021
Van Gool kom på andreplass på 60 meter under Copernicus Cup i Polen i 2020, med ny personlig rekord på 6,59 sekunder. Han vant på nytt 60 meter under det nederlandske mesterskapet i friidrett innendørs i 2020, og forsvarte tittelen sin fra 2019. Under Nederlandsk mesterskap i friidrett 2020 vant han 100 meter. I 2021 vant han for tredje år på rad 60 meter under det nederlandske mesterskapet innendørs. Han deltok i Stafett-VM i friidrett 2021, men Nederland ble diskvalifisert på 4 x 100 meter stafett der. Nederland deltok i 1. divisjon under Lag-EM i friidrett 2021, og van Gool kom der på tredjeplass på 100 meter, og han deltok på det nederlandske stafettlaget som vant 4 x 100 meter stafett. Nederland kom på tredjeplass i 1. divisjon dette året, og beholdt med det plassen sin.

## Referanser


## Eksterne lenker
*